《小桃》
宋代·李石

方春花气苏，谁忍犯霜晓。
漫山千树桃，缩颈听春鸟。
独此开数株，此桃也不小。
晨霞碎林霏，绛雪压枝袅。
梅魂正零落，月影夜悄悄。
陈新接物态，俯仰映池沼。
蓬莱有大桃，岁月较多少。
自从偷儿得，弱水隔浩渺。
且与倾绿尊，乍见喜围绕。
尚有芥子微，须弥寄毫杪。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。